Centurion-bejaarde twee keer geskietArgieffoto Frans de Jonge (74) is Dinsdagaand by sy huis in Eldoraigne, Centurion deur vier mans oorval en hy is twee keer in die maag geskiet. De Jonge se dogter, Cilleste de Jonge, het aan Maroela Media gesê haar pa is nog in ŉ kritieke toestand in die Unitas-hospitaal in Centurion. Hy word Woensdag geopereer. Volgens Cilleste het haar ouers laatmiddag teruggekeer by die huis en haar ma, Hester, het uitgeklim om solank die huis oop te sluit. Sy het deur die motorhuis gestap. Frans het die motor in die motorhuis ingetrek. Terwyl hy in die motorhuis doenig was, het die vier mans hom oorval. ŉ Vyfde verdagte het glo in die wegkomvoertuig bly sit. Dit is nie duidelik wat gebeur het nie, maar Frans is twee keer in die maag geskiet. Hester is nie beseer nie. “ŉ Saak van huisroof en poging tot moord is oopgemaak,” het sers. Anne Poortman, woordvoerder van die polisie, aan Maroela Media gesê. “Niemand is nog in verband met die voorval in hegtenis geneem nie. Die polisie ondersoek die saak.”